РЕГЛАМЕНТ (ЕО) № 498/2009 НА КОМИСИЯТА
от 12 юни 2009 година
за изменение на Регламент (ЕО) № 639/2003 относно определяне на подробни правила по силата на Регламент (ЕО) № 1254/1999 на Съвета по отношение на изискванията за отпускане на възстановявания при износ, свързани с хуманно отношение към живите животни от рода на едрия рогат добитък по време на транспорт
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 170 във връзка с член 4 от него,
като има предвид, че:
(1)
Съгласно член 1 от Регламент (ЕО) № 639/2003 на Комисията (2) възстановяванията при износ се изплащат, при условие че е спазено законодателството на Общността относно защитата на животните по време на транспортиране.
(2)
След решенията на Съда на Европейските общности от 17 януари 2008 г. по обединените дела C-37/06 и C-58/06 и от 13 март 2008 г. по дело C-96/06 следва да се изясни връзката между Регламент (ЕО) № 639/2003 и Регламент (ЕО) № 1/2005 на Съвета от 22 декември 2004 г. относно защитата на животните по време на транспортиране и свързаните с това операции и за изменение на Директиви 64/432/ЕИО и 93/119/ЕО и Регламент (ЕО) № 1255/97 (3).
(3)
Следва ясно да се определят правилата от Регламент (ЕО) № 1/2005 във връзка с хуманното отношение към животните, отнасящи се до операторите, в съответствие с които при всяко нарушаване на съответните правила не се изплаща възстановяването, свързано със съответното нарушение. В този контекст с членове 2 и 3 и с членове 4-9 от Регламент (ЕО) № 1/2005, както и с приложенията, споменати в тях, се въвеждат разпоредби, отнасящи се до операторите, които са пряко свързани с постигане на целта за защита на животните, за разлика от други разпоредби от същия регламент, които се отнасят до административни правила.
(4)
В съответствие с член 168 от Регламент (ЕО) № 1234/2007 и с Регламент (ЕО) № 639/2003 спазването на правилата за хуманно отношение към животните е необходимо условие за плащането на възстановявания при износ. Следователно следва ясно да се уточни, че без да се засягат случаите на непреодолима сила, признати от съдебната практика на Съда на Европейските общности, нарушаването на разпоредбите относно хуманното отношение към животните води не до намаляване, а до неизплащане на възстановяването при износ за тези животни, за които изискванията за хуманно отношение не са спазени. От посочените разпоредби, както и от правилата за хуманно отношение към животните, предвидени в членове 2 и 3 и членове 4-9 от Регламент (ЕО) № 1/2005 и в споменатите в тях приложения, следва също така че възстановявания не се изплащат за животните, за които не са спазени посочените правила за хуманно отношение, независимо от конкретното физическо състояние на животните.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 639/2003 се изменя, както следва:
1.
В член 1 първата алинея се заменя със следното:
„По силата на член 168 от Регламент (ЕО) № 1234/2007, изплащането на възстановявания при износ за живите животни от рода на едрия рогат добитък, обхванати от код по КН 0102 (наричани по-долу „животните“) се извършва при условие, че по време на транспорта на животните до първия пункт за разтоварване в третата страна на крайното местоназначение са спазени разпоредбите на членове 2 и 3 и членове 4-9 от Регламент (ЕО) № 1/2005 на Съвета (4) и на споменатите в тях приложения, както и на разпоредбите на настоящия регламент.
2.
В член 5, параграф 1, първата алинея се заменя със следното:
„Общата сума на възстановяването при износ на животно, изчислена в съответствие с втората алинея, не се изплаща за:
а)
животните, умрели по време на транспорта, освен при обстоятелствата, предвидени в параграф 2;
б)
животните, родили или пометнали по време на транспорта преди първото им разтоварване в третата страна на крайно местоназначение;
в)
животните, за които, в съответствие с документите, посочени в член 4, параграф 2 и/или всеки друг елемент на негово разположение, отнасящ се до съобразяването с настоящия регламент, компетентният орган счита, че разпоредбите на членове 2 и 3 и членове 4-9 от Регламент (ЕО) № 1/2005 и на споменатите в тях приложения не са спазени.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Прилага се за декларациите за износ, приемани след датата на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 юни 2009 година.